ශ්‍රීලංකාවේ සියලුම පාසල් ජනප්‍රිය පාසල් බවට පත්කිරීමට පියවර ගන්නා බව අධ්‍යාපන ඇමැති බන්දුල ගුණවර්ධන මහතා පැවසීය.මෙම වසර අවසන්වීමට පෙර අධ්‍යාපන ප්‍රතිපත්තිය සකස් කරන බව ප්‍රකාශ කළ ඇමැතිවරයා ඒ සඳහා සියලුම පාසල් නිරීක්ෂණය කරන බවත් විදුහල්පතිවරුන්, ගුරුවරුන් සහ සිසු දරුවන්ගේ අදහස් විමසීමක් සිදුකර එම කරුණු උපයෝගී කර ගන්නා බවත් හෙතෙම ප්‍රකාශ කෙළේය.ජනප්‍රිය සහ ජනප්‍රිය නොවන පාසල් ඉදිරියේ දී වර්ග නොකරන බව පැවසූ අධ්‍යාපන ඇමැතිවරයා ප්‍රාථමික සහ ද්විතීයික ලෙස පමණක් පාසල් වර්ග කිරීම සිදු කරන බවත් කීය.මධ්‍යම රජය යටතේ පාසල් 344 ක් පවතින බව ද පැවසූ ඒ මහතා මධ්‍යම රජයේ මෙන්ම පළාත් සභා යටතේ තිබෙන සියලුම පාසල්වල ගුණාත්මක මෙන් ම ව්‍යුහාත්මක වෙනසක් ද සිදු කරන බවත් කීය.මහින්ද චින්තන ජාතික පුනර්ජීවන වැඩපිළිවෙළ පාදක කරගෙන උතුරු නැඟෙනහිර ඇතුළු සියලුම පාසල් වැඩිදියුණු කිරීමට කඩිනම් පියවර ගන්නා බවත් හෙතෙම ප්‍රකාශ කෙළේය.ඇමැතිවරයා මේ බව ප්‍රකාශ කෙළේ පෙරේදා (5) මාරවිල ‘ක්ලබ් පාම් බේ’ හෝටලයේ පැවති 27 වැනි මහ ඇමැති සමුළුවේ ප්‍රධාන අමුත්තා ලෙස සහභාගිවීමෙන් අනතුරුව පැවැති මාධ්‍ය හමුවකදීය.